**Povzetek revizijskega poročila *Uvrščanje programov in projektov v načrt razvojnih programov v Občini Pesnica***

Računsko sodišče je revidiralo *učinkovitost poslovanja Občine Pesnica v delu, ki se nanaša na uvrščanje programov in projektov v načrt razvojnih programov za obdobje od leta 2017 do leta 2020, ki je sestavni del proračuna za leto 2017.* Cilj revizije je bil izrek mnenja o učinkovitosti poslovanja Občine Pesnica v delu, ki se nanaša na uvrščanje programov in projektov v načrt razvojnih programov za obdobje od leta 2017 do leta 2020, ki je sestavni del proračuna za leto 2017.

Računsko sodišče je ugotavljalo, ali je Občina Pesnica vzpostavila pogoje za učinkovito uvrščanje programov in projektov v načrt razvojnih programov, ali je bila učinkovita pri izvedbi postopka uvrščanja programov in projektov v načrt razvojnih programov ter ali je bila učinkovita pri uresničevanju načrta razvojnih programov.

Glede učinkovitosti poslovanja Občine Pesnica v delu, ki se nanaša na uvrščanje programov in projektov v načrt razvojnih programov za obdobje od leta 2017 do leta 2020, ki je sestavni del proračuna za leto 2017, računsko sodišče meni, da je občina ravnala *neučinkovito*.

Občina Pesnica ni *vzpostavila pogojev* *za uvrščanje programov in projektov v načrt razvojnih programov,* saj je imela v veljavi strateška dokumenta, ki zajemata le področje prostorskega načrtovanja in elektronskih komunikacij, in zato občini ne omogočata celovitega pregleda nad obstoječim stanjem občine. Občina Pesnica za leto 2017 ni imela določenega postopka uvrščanja programov oziroma projektov v načrt razvojnih programov, v katerem bi opredelila aktivnosti in naloge ter določila nosilce za izvedbo posameznih aktivnosti v postopku uvrščanja programov in projektov v načrt razvojnih programov, ni predvidela sodelovanja drugih zainteresiranih deležnikov, izdelavo analize obstoječih programov in projektov ter ni določila meril in kriterijev, s katerimi bi opredelila prioritete za uvrstitev programov oziroma projektov v načrt razvojnih programov, meril in kriterijev za izbiro programov oziroma projektov za uvrstitev v načrt razvojnih programov med konkurenčnimi programi oziroma projekti, tako med področji kot v okviru posameznega področja. Občina Pesnica tudi ni določila postopka spreminjanja načrta razvojnih programov v času izvrševanja proračuna v primeru uvrščanja novih programov oziroma projektov v načrt razvojnih programov in v primeru manjših sprememb obstoječih programov oziroma projektov.

Občina Pesnica je v *postopku uvrščanja programov in projektov v načrt razvojnih programov* izhajala iz strateških dokumentov Občine Pesnica in države. Pred uvrstitvijo projektov v načrt razvojnih programov 2017–2020, ki je sestavni del sprejetega proračuna, ni pripravila analize obstoječih projektov, ki bi ji omogočila seznanitev s stanjem posameznih projektov in smiselnostjo njihovega nadaljevanja oziroma ukinitve.

Občina Pesnica ni predložila dokumentacije, iz katere bi bilo razvidno, kako je potekal postopek uvrščanja projektov v načrt razvojnih programov 2017–2020, kateri zainteresirani deležniki in na kakšen način so sodelovali pri dajanju pobud in predlogov za uvrstitev projektov v načrt razvojnih programov 2017–2020, kako je izbirala projekte in če je pri tem uporabila merila in kriterije.

Občina Pesnica za 4 projekte ni izdelala oziroma pridobila investicijske dokumentacije. Občina Pesnica je za 3 projekte prikazala načrtovane izdatke samo za leto 2017, čeprav bi jih morala tudi za prihodnja leta, pri 5 projektih pa vrednost projekta oziroma čas trajanja izvedbe projekta v načrtu razvojnih programov 2017–2020 nista bila skladna s podatki iz dokumenta identifikacije investicijskega projekta. Občina Pesnica za načrt razvojnih programov 2017–2020 ni pripravila dokumenta, iz katerega bi bila razvidna povezava načrta razvojnih programov s posebnim delom proračuna.

Občina Pesnica v okviru *uresničevanja načrta razvojnih programov* ni izdelala poročil o izvajanju investicijskega projekta v letu 2017. Občinski svet se je lahko s potekom posameznih projektov, uvrščenih v načrt razvojnih programov 2017–2020, delno seznanil iz obrazložitev proračunskih dokumentov za leto 2017, ki pa so bile pomanjkljive, ne pa tudi javnosti (občani), saj na spletni strani občine objavljen Odlok o proračunu Občine Pesnica za leto 2017 vsebuje zgolj podatek o skupnem znesku načrtovanih sredstev za investicijske odhodke v letu 2017, Zaključni račun proračuna Občine Pesnica za leto 2017 pa le informacijo, da je bil sprejet. Ker občina ni informirala občanov glede projektov, uvrščenih v NRP 2017–2020, tudi ni mogla spremljati zadovoljstva občanov glede izbire projektov, uvrščenih v NRP 2017–2020, ter glede načina informiranja o njihovem izvajanju in o njihovem stanju.

Računsko sodišče je od Občine Pesnica zahtevalo *predložitev odzivnega poročila*, v katerem mora občina izkazati popravljalne ukrepe za odpravo razkritih neučinkovitosti, in podalo *priporočila* za izboljšanje poslovanja.

Ljubljana, 23. novembra 2020